་ཞེས་བྱ་བ་ཡིན་ནོ། ། གཉིས་སུ་མེད་པ་ནི། ཇི་ལྟར་ནམ་མཁའ་མི་དམིགས་ཤིང་། ། ཞེས་བྱ་བ་ལ་སོགས་པ་སྟེ་དེའི་དོན་ནི་ནམ་མཁའ་ལྟར་སྤྲོས་པ་ཐམས་ཅད་དང་བྲལ་ཡང་མེ་ལོང་གི་གཟུགས་བརྙན་ལྟར་སྣང་ཞིང་རང་བཞིན་མེད་པ་སྟེ། སཾ་པུ་ཊ་ལས། རིག་མའི་སྐྱེས་བུ་གྲུབ་པ་ནི། ། གང་དུ་ཡང་མི་འགྲོ་གང་དུ་ཡང་མི་གནས། ཞེས་བྱ་བ་ལ་སོགས་པ་མཚན་ཉིད་ཉི་ཤུ་རྩ་བདུན་དང་ལྡན་པ་ཡིན་ནོ། ། མི་གནས་པའི་མྱ་ངན་ལས་འདས་པ་ནི། དེ་ཉིད་དོན་དང་དབང་པོ་དང་། ། ཞེས་བྱ་བ་ལ་སོགས་པ་སྟེ་དེ་བཞིན་གཤེགས་པ་ལ་ཡེ་ཤེས་ཀྱི་སྐུ་ཟག་པ་མེད་པའི་ཕུང་པོ་དང་ཁམས་དང་སྐྱེ་མཆེད་མངའ་ཡང་འཁོར་བའི་ཉེས་པས་མི་བརྫི་སྟེ། འདུ་བྱེད་རྣམས་ཀྱི་ཟིལ་གྱིས་མི་གནོན་ཞེས་བྱའོ། ། དེའི་རྒྱུ་མཚན་ནི་འཁོར་བ་ལ་མི་གནས་པ་སྟེ། ། གཟུགས་ནི་མིག་གིས་མི་འཛིན་སྟེ། ། ཞེས་བྱ་བ་ལ་སོགས་པའི་དོན་ཡིན་ནོ། ། དེ་ལྟར་ན་མྱ་ངན་ལས་འདས་པའི་མཐར་ལྷུང་ངམ་སྙམ་ན་མྱ་ངན་འདས་པ་ལ་མི་གནས་ཏེ། འོན་ཀྱང་བདེ་ཆེན་ཚུལ་ལས་ནི། ། བུད་མེད་བཟང་མོའི་རིག་མ་བདེ། ། ཞེས་བྱ་བ་ལ་སོགས་པ་གསུངས་པ་ཡིན་ནོ། ། དེས་ན་མི་གནས་པའི་མྱ་ངན་ལས་འདས་པ་སྟེ༑  སངས་རྒྱས་ལྔ་དང་དུ་མ་ནི། ། བདེ་བར་ཕྱིན་ཅིང་རྣམ་པར་སད། ། ཅེས་བྱ་བ་སྟེ༑  བདེ་བར་ཕྱིན་པ་ནི་མྱ་ངན་ལས་འདས་པའི་མཐའ་མནན་པ་ཡིན་ལ། རྣམ་པར་སད་པ་ནི་འཁོར་བའི་མཐའ་གནན་པ་ཡིན་ཏེ་དེས་ན་མི་གནས་པའི་མྱ་ངན་ལས་འདས་པའི་དོན་ཏོ། ། རིམ་པ་གཉིས་བསྒོམ་པའི་འཐད་པ་ནི་སྤྱིར་སྦྱང་གཞི་ལ་དམིགས་པ་དང་། འབྲས་བུ་ལ་དམིགས་པ་དང་། རྟེན་དང་བརྟེན་པ་ལ་དམིགས་པ་དང་ཐབས་ཁྱད་པར་ཅན་གྱིས་ཟིན་པའི་ཕྱིར་ཅེས་བྱ་བ་གཞི་རྩ་བའི་རྒྱུད་ཀྱི་ལེའུ་གཉིས་པར་གསུངས་པ་ཡིན་ལ། དེའི་མངོན་པར་རྟོགས་པའི་ངག་ཀྱང་གུད་དུ་བསྟན་པའི་མངོན་པར་རྟོགས་པའི་ངག་བཞིན་འདིར་ཅུང་ཟད་ཅིག་བརྗོད་པར་བྱའོ། ། དེ་ལ་རྩ་བའི་རྒྱུད་དུ་སྦྱང་གཞི་དང་འབྲས་བུ་ལ་དམིགས་པ་གཉིས་མི་གསལ་བས་འདིར་གསལ་བར་བྱས་པ་ཡིན་ཏེ། ཕལ་པའི་རྣམ་རྟོག་གཞོམ་པའི་ཕྱིར། ། ཞེས་བྱ་བ་ལ་སོགས་པ་སྟེ་དེ་ལ་ཐ་མལ་གྱི་རྣམ་རྟོག་རྒྱུན་ཆགས་གཞོམ་པར་བྱ་བའི་ཕྱིར། བསྒོམ་པ་ཡང་དག་རབ་ཏུ་གྲགས། ། ཞེས་བྱ་བ་སྟེ་ལྷའི་རྣམ་པ་བསྒོམ་པར་བྱའོ། ། ལྷར་ཞེན་པའི་རྟོག་པ་གཞིག་པར་བྱ་བའི་ཕྱིར་རྫོགས་པའི་རིམ་པ་བསྒོམ་སྟེ་ཕལ་པའི་གནས་སྐབས་གཞོམ་པ་ཞེས་བྱ་བ་ལྷའི་རྣམ་པ་ནི་གནས་སྐབས་ཀྱི་རྟོག་པ་ཡིན་པའི་ཕྱིར་ཕལ་པའི་གནས་སྐབས་ཏེ་དེ་གཞོམ་པར་བྱ་བའོ། ། བསྒོམ་པའང་ནི་ཞེས་བྱ་བ་སྟེ་གནས་སྐབས་ཀྱི་རྟོག་པ་བསྐྱེད་པའི་རིམ་པའོ། ། བསྒོམ་པ་མིན་ཞེས་བྱ་བ་ནི་དེ་ཉིད་གཅིག་པུས་ཀྱང་གྲོལ་བ་མ་ཡིན་ཏེ་རྫོགས་པའི་རིམ་པ་བསྒོམ་མོ་ཞེས་བྱ་བའི་དོན་ཏོ། ། བསྐྱེད་པའི་རིམ་པས་ཐ་མལ་གྱི་རྟོག་པ་ཇི་ལྟར་སྦྱོང་ཞེ་ན། འོན་ཀྱང་མི་གཙང་བའི་ཚད་མཉམ་པར་སྦྱང་བའི་ཕྱིར་ཞེས་བྱ་བ་ནི་མ་དག་པའི་སྣོད་དང་ལུས་འབྱུང་བ་ལྔ་ལུགས་བཟློག་དང་ལུགས་འབྱུང་ལས་གྲུབ་པ་དེ་སྦྱང་བའི་ཐབས་ལུགས་འབྱུང་ལུགས་བཟློག་ལས་གྲུབ་པའི་སངས་རྒྱས་ཀྱི་ཞིང་གཞལ་ཡས་ཁང་དུ་བསྒྲུབ་པ་དང་༑  མ་དག་པའི་སྐྱེ་གནས་བཞི་སྦྱང་བའི་ཕྱིར་དག་པའི་མངོན་བྱང་ལྔ་ལས་སངས་རྒྱས་ཀྱི་སྐུར་བསྒྲུབས་ཏེ་སྦྱོང་བ་སྟེ་མངོན་པར་རྟོགས་པའི་ངག་དོན་ཅུང་ཟད་ཅིག་ཀྱང་སྦྱར་བར་བྱའོ། ། འབྲས་བུ་ལ་དམིགས་པ་ནི་ལུས་ཅན་བསྒོམས་པའི་དགོས་པ་ཅི་ལགས་ཞེས་དྲི་བ་སྟེ། སངས་རྒྱས་ཉིད་དོ་ཞེས་བྱ་བ་ནི་ལན་ཏེ་དེའི་དོན་ནི་འབྲས་བུ་སངས་རྒྱས་ཀྱི་ཞིང་དང་གཟུགས་ཀྱི་སྐུ་ཕུན་སུམ་ཚོགས་པ་ཐོབ་པར་བྱ་བའི་ཕྱིར། སངས་རྒྱས་ཀྱི་ཞིང་དང་གཟུགས་ཀྱི་སྐུ་ཕུན་སུམ་ཚོགས་པ་བསྐྱེད་པའི་རིམ་པ་བསྒོམ་པར་བྱ་སྟེ། ལེའུ་དང་པོ་ལས། སངས་རྒྱས་ང་རྒྱལ་རྣལ་འབྱོར་གྱིས། ། སངས་རྒྱས་ཉིད་དུ་ངེས་པར་འགྲུབ། ། སྟོན་པ་སུམ་ཅུ་རྩ་གཉིས་མཚན། ། གཙོ་བོ་དཔེ་བྱད་བརྒྱད་ཅུར་ལྡན། ། ཞེས་གསུངས་པ་ཡིན་ནོ། ། བསྐྱེད་པའི་རིམ་པ་སྣང་ལ་རང་བཞིན་མེད་པ་ཆོས་ཀྱི་སྐུའི་ངོ་བོར་བསྒྲུབ་པ་ནི་སཾ་པུ་ཊའི་བརྟག་པ་དྲུག་པ་དངོས་ལས། རང་བྱུང་ངོ་བོ་འདི་ཉིད་ནི། ། ཆོས་ཀྱི་སྐུར་ནི་རབ་ཏུ་གྲགས། ། ཞེས་གསུངས་སོ། ། རིམ་པ་གཉིས་བསྒོམ་པའི་འཐད་པ་བསྟན་ཏོ། ། སངས་རྒྱས་ཀྱི་མཚན་ཉིད་ནི་སངས་རྒྱས་ཉིད་དེ་ཅི་ལགས་ཞེས་དྲིས་ན་མཚན་བཟང་པོ་སུམ་ཅུ་རྩ་གཉིས་དང་དཔེ་བྱད་བཟང་པོ་བརྒྱད་ཅུས་བརྒྱན་པའོ་ཞེས་བྱའོ། ། དེ་ལྟར་ན་སངས་རྒྱས་བེམས་པོར་མི་འགྱུར་རམ་ཞེས་བྱ་བ་ནི་དྲི་བའོ༑ ༑ མི་འགྱུར་ཏེ་ཡེ་ཤེས་ལྔའི་རང་བཞིན་དུ་གསུང་པ་ནི་ལན་ཏེ། ང་ཉིད་མེ་ལོང་ལྟ་བུའི་ཡེ་ཤེས་སོ་ཞེས་བྱ་བ་ལ་སོགས་པའོ། ། དེ་ལ་མེ་ལོང་ལྟ་བུའི་ཡེ་ཤེས་ནི་བདེན་པ་མ་ཡིན་པ་ནི་(ལུཏེ་)དཔེར་ན་མེ་ལོང་ནང་གི་གཟུགས་བརྙན་ནི་ཡང་དག་པར་གྲུབ་པ་མེད་པའོ། ། བརྫུན་པ་མ་ཡིན་པ་ནི་ཀུན་རྫོབ་ཏུ་སྣང་བ་མི་འགག་པའོ། ། བླང་བ་མ་ཡིན་པ་དང་དོར་བར་མ་ཡིན་པ་ནི་ཡང་དག་པར་གྲུབ་པ་མེད་པ་ཡིན་ནོ། ། དེ་ལ་རྒྱུ་མ་ཡིན་པ་དང་སྐྱེ་བ་མ་ཡིན་པ་ཞེས་བྱ་བ་ནི་གཞུང་དུ་སྣང་ན་ཐོག་མར་སྐྱེ་བའི་རྒྱུ་དང་བྲལ་བའི་ཕྱིར་རྒྱུ་མ་ཡིན་ལ། མ་སྐྱེས་པའི་ཕྱིར་འགག་པ་མེད་པ་སྟེ་སྐྱེ་བ་མ་ཡིན་ཞེས་བྱ་བའི་དོན་ཏོ། ། དེས་ན་དེ་བཞིན་གཤེགས་པ་ཐམས་ཅད་ཀྱི་སྐུ་དང་ཡེ་ཤེས་ཀྱང་སྣང་བ་འགག་པ་ཡང་མ་ཡིན་ལ་ཡང་དག་པ་གྲུབ་པ་མེད་པ་སྟེ་མེ་ལོང་ལྟ་བུ་ནི་ཡེ་ཤེས་ཐམས་ཅད་ཀྱི་གཞི་ཡིན་ནོ༑ ༑མདོ་སྡེ་རྒྱན་ལས་ཀྱང་། མེ་ལོང་ཡེ་ཤེས་ང་ཡི་མེད། ། ཡོངས་སུ་མ་ཆད་རྟག་པར་ལྡན། ། ཤེས་བྱ་ཀུན་ལ་ཐོགས་མེད་པ། ། ཡེ་ཤེས་འབྱུང་གནས་ཆེན་པོ་འདྲ། ། མེ་ལོང་ཡེ་ཤེས་མི་གཡོ་སྟེ། ། ཡེ་ཤེས་གསུམ་ནི་དེ་ཡི་འཁོར། ། མཉམ་པ་ཉིད་དང་སོ་སོར་རྟོག། བྱ་བ་གྲུབ་པ་ཁོ་ནའོ། ། ཞེས་གསུངས་སོ། ། འཕགས་པ་སངས་རྒྱས་ཀྱི་ས་ལས་ཀྱང་མེ་ལོང་གི་གཟུགས་བརྙན་དང་འདྲ་བའི་ཡེ་ཤེས་ཐུགས་སུ་ཆུད་པའོ། ། ཞེས་གསུངས་ཏེ། དེའི་དོན་ནི་མེ་ལོང་གཡའ་ཡོངས་སུ་དག་པ་ལ་བཞིན་གྱི་དཀྱིལ་འཁོར་གྱིས་རྐྱེན་བྱས་ནས་མེ་ལོང་དང་ཐ་མི་དད་དུ་བཞིན་གྱི་དཀྱིལ་འཁོར་སྣང་བ་བཞིན། ཡང་དག་པར་རྫོགས་པའི་སངས་རྒྱས་ཀྱི་ཐུགས་གཉིས་སུ་མེད་པའི་ཡེ་ཤེས་ལ་ཁམས་གསུམ་སྣོད་བཅུད་ཀྱིས་རྐྱེན་བྱས་ནས་ཡེ་ཤེས་དང་ཐ་མི་དད་དུ་འཆར་ཏེ་དེ་བཞིན་གཤེགས་པས་ཤེས་བྱ་ཇི་སྙེད་པ་མི་མཁྱེན་པའང་མ་ཡིན་ལ། ཇི་སྙེད་པ་མཁྱེན་ནས་ཇི་ལྟ་བ་ལ་གནོད་པའང་མ་ཡིན་ནོ༑ ༑མཉམ་པ་ཉིད་ཀྱི་ཡེ་ཤེས་ནི་མི་མཉམ་པ་འཁོར་འདས་ལ་སོགས་པ་ཐམས་ཅད་མཉམ་པ་ཉིད་དབྱེར་མེད་དུ་རྟོགས་པའོ། ། སོ་སོར་རྟོག་པའི་ཡེ་ཤེས་ནི་ཆོས་ཅན་སོ་སོ་བའི་ཆོས་ཉིད་ཐམས་ཅད་སོ་སོར་རྟོག་པ་སྟེ་ཤེས་བྱ་ཐམས་ཅད་ལ་མ་རྨོངས་པའོ། ། བྱ་བ་གྲུབ་པའི་ཡེ་ཤེས་ནི་རང་དང་གཞན་གྱི་དོན་ཐམས་ཅད་འགྲུབ་པའོ། ། ཆོས་ཀྱི་དབྱིངས་ཀྱི་ཡེ་ཤེས་ནི་དབྱིངས་དང་ཡེ་ཤེས་ཐ་དད་དུ་གྱུར་པ་མེད་པ་སྟེ། ཡེ་ཤེས་ཆོས་ཀྱི་དབྱིངས་དང་དབྱེར་མེད་པས། ཆོས་ཀྱི་དབྱིངས་ལ་ཡེ་ཤེས་ཞེས་སུ་བཤད། ། ཅེས་འབྱུང་ངོ་། ། དེས་ན་མེ་ལོང་ལྟ་བུའི་ཡེ་ཤེས་ནི་གཞན་སྣང་དུ་མཚན་བཟང་པོ་སུམ་ཅུ་རྩ་གཉིས་སུ་སྣང་ལ། མཉམ་པ་ཉིད་ནི་དཔེ་བྱད་བཟང་པོ་བརྒྱད་ཅུར་སྣང་ཞིང་། སོ་སོར་རྟོག་པ་ནི་ཤེས་བྱ་ཐམས་ཅད་མ་རྨོངས་པའི་ཐམས་ཅད་མཁྱེན་པར་སྣང་ལ། བྱ་བ་གྲུབ་པ་ནི་རང་གཞན་གྱི་དོན་མཛད་པར་སྣང་ཞིང་། ཆོས་ཀྱི་དབྱིངས་ཀྱི་ཡེ་ཤེས་ནི་དེ་དག་ཐམས་ཅད་ཟུང་འཇུག་སངས་རྒྱས་གཅིག་གི་ཡོན་ཏན་དུ་སྣང་བས་ན་མཚན་དང་དཔེ་བྱད་ནི་བེམས་པོ་མ་ཡིན་ནོ་ཞེས་བྱ་བའི་དོན་ཏོ། ། ཡེ་ཤེས་ལྔ་པོ་འདི་དག་ཕུང་པོ་ལྔ་དང་རྣམ་པར་ཤེས་པ་ཚོགས་བརྒྱད་པོ་འདི་དག་གནས་གྱུར་པ་ལས་བྱུང་བ་དང་སྐུ་གསུམ་གང་དག་ཡེ་ཤེས་གང་ཡིན་པ་དང་དེ་དག་གི་ལུང་དང་བཅས་པ་རྒྱས་པར་མངོན་པར་རྟོགས་པ་ཉིད་དུ་བསྟན་ཟིན་པས་ན་དེ་བཞིན་དུ་འདིར་ཡང་སྦྱར་ཏེ་བརྗོད་པར་བྱའོ། ། དེས་ན་རྣམ་པ་དང་བྲལ་བའི་བྱང་ཆུབ་དེ་སྐད་མ་སྨྲ་ཞིག་ཅེས་གསུང་པ་ནི་དོན་བསྡུ་བ་སྟེ་སངས་རྒྱས་ལ་གཟུགས་ཀྱི་སྐུ་དང་ཡེ་ཤེས་མེད་དོ་ཞེས་བརྗོད་པར་མི་བྱའོ་ཞེས་བྱ་བའི་དོན་ཏོ། ། ང་ཉིད་དངོས་པོ་དངོས་མེད་ང་། ། ཞེས་བྱ་བ་ལ་སོགས་པ་ནི་སྔར་སྨོས་པའི་གཉིས་སུ་མེད་པའི་མཚན་ཉིད་གསལ་བར་བཤད་པ་སྟེ། སྐྱེས་པ་དང་བུད་མེད་དབྱེར་མེད་པའི་ཕྱིར་མ་ནིང་ཞེས་བྱ་བའམ༑ ཐབས་དང་ཤེས་རབ་དབྱེར་མེད་པའི་ཕྱིར་གཉིས་མེད་ཅེས་བྱ་བའམ། སྣང་བ་དང་སྟོང་པ་དབྱེར་མེད་པའི་ཕྱིར་ཟུང་འཇུག་ཡིན་ནོ་ཞེས་བྱ་བ་སྟེ་ཚིག་གི་དོན་རྣམས་ནི་གཞུང་ཉིད་ཀྱི་སྟེང་དུ་རྟོགས་པར་བྱའོ། ། འཇམ་པའི་རྡོ་རྗེ་ཡན་ལག་མེད་པའི་སྒྲུབ་ཐབས་ནི་ཚོགས་ཀྱི་ཞིང་སྤྱན་དྲང་བ་ནས་ཐུན་མོང་གི་སྲུང་འཁོར་བསྒོམ་པའི་བར་ལེའུ་བཅུ་གཉིས་པ་བཞིན་བྱས་ལ། དེའི་དབུས་སུ་པདྨ་དང་ཟླ་བའི་སྟེང་དུ་མངོན་པར་བྱང་ཆུབ་པ་ལྔའམ་ཧྃ་ལས་རལ་གྲི་ཧྃ་གིས་མཚན་པའམ་ཧྃ་ཙམ་ལས་རྡོ་རྗེ་ཡན་ལག་མེད་པ་ཕྱག་བཞི་པ་དམ་ཚིག་པ་བསྐྱེད་པ་དང་༑ སྐུ་གསུང་ཐུགས་བྱིན་གྱིས་བརླབ་པ་དང་། ཡེ་ཤེས་འཁོར་ལོ་དགུག་པ་དང་༑ དབང་བསྐུར་ནས་རིགས་ཀྱི་བདག་པོ་མི་བསྐྱོད་པའི་རྒྱས་བཏབ་ལ་ཨོཾ་མཉྫུ་གྷོ་ཥ་ཧྲཱིཿཛཿཞེས་བཞི་འབུམ་མམ་བདུན་འབུམ་བསྙེན་པར་བྱའོ། ། དེ་ནས་བསྒྲུབ་པའི་དུས་སུ་མེ་ལོང་དང་ཀེང་(ལུ¡¡+ཀེཾ་)གི་ལ་བསྣམས་པའི་ཕྱག་དྲུག་པར་བྱས་ལ། སྔགས་ཡོངས་སུ་རྫོགས་པ་ཉིན་རེ་ལ་ཁྲི་ཕྲག་རེ་ཟླ་བ་ཕྱེད་དུ་བཟླས་ན་འགྲུབ་པར་འགྱུར་རོ། ། ཚིག་གི་དོན་རྣམས་ནི་རྟོགས་པར་སླའོ། ། མ་བཅོམ་མཆོག་གི་ས་བོན་ཞེས་བྱ་བ་ལ་སོགས་པ་ནི་རིགས་ཐམས་ཅད་ཀྱི་བྱང་ཆུབ་ཀྱི་སེམས་ཀྱི་གཞི་བསྒྲུབ་པའི་ཕྱིར་ཧཱུྃ་བཏུ་བ་སྟེ། ཧ་ནི་བདེ་སྡུག་ཐམས་ཅད་ལ་ཁྱབ་པ་ཡིན་ལ། དེ་ཉིད་ལ་ཨཱུ་དང་ཟླ་ཕྱེད་ཐིག་ལེ་བསྣན་པས་ཧཱུྃ་དུ་འགྱུར་ལ། དེ་སེམས་ཅན་ཐམས་ཅད་ཀྱི་ཀུན་གཞི་ཡིན་ལ་རྒྱུད་ནས་འབྱུང་བའི་ལམ་དང་འབྲས་བུ་ཐམས་ཅད་ཀྱང་ཡིན་ནོ་ཞེས་རྡོ་རྗེ་འཆང་གིས་གསུངས་པས། འཁོར་གྱི་དེ་བཞིན་གཤེགས་པ་ཡབ་ཡུམ་འཁོར་དང་བཅས་པ་ཐམས་ཅད་ཀྱི་བྱང་ཆུབ་ཀྱི་སེམས་གསལ་བར་གྱུར་ནས་ཆེད་དུ་བརྗོད་པ་གསུངས་པ་ཡིན་ནོ། ། དེ་ལ་མི་བསྐྱོད་པའི་བྱང་ཆུབ་ཀྱི་སེམས་ནི་ཆོས་ཀྱི་དབྱིངས་ཀྱི་ཡེ་ཤེས་ཀྱི་རང་བཞིན་ནི་ཤེས་བྱ་ཇི་ལྟ་བ་རང་བཞིན་མེད་པའི་ཕྱིར་སེམས་པ་མེད། དམིགས་པ་རང་བཞིན་མེད་པའི་ཕྱིར་བསྒོམ་པ་མེད། སྤྱོད་པ་རང་བཞིན་མེད་པའི་ཕྱིར་ལྷ་དང་སྔགས་མེད་དོ་ཞེས་བྱ་བའི་དོན་ཡིན་ནོ། ། རྣམ་པར་སྣང་མཛད་ཀྱི་བྱང་ཆུབ་ཀྱི་སེམས་ནི་མེ་ལོང་ལྟ་བུའི་ཡེ་ཤེས་ནི་འཁོར་འདས་དབྱེར་མེད་ཡིན་ཏེ་འཁོར་བའི་རྒྱུ་སྡིག་པ་མེད་པའི་ཕྱིར་འབྲས་བུ་ངན་སོང་མེད་ལ། ལམ་བསོད་ནམས་མེད་པའི་ཕྱིར་འབྲས་བུ་བྱང་ཆུབ་དང་སངས་རྒྱས་མེད་དོ། ། དེ་ཅིའི་ཕྱིར་ཞེ་ན། འཁོར་འདས་ཐམས་ཅད་ཡེ་ཤེས་ལྔའི་རང་བཞིན་ཡིན་པའི་ཕྱིར་རོ། ། ཞེས་རྟོགས་པར་བྱའོ༑ ༑རིན་ཆེན་འབྱུང་ལྡན་གྱི་བྱང་ཆུབ་ཀྱི་སེམས་ནི་མཉམ་པ་ཉིད་ཀྱི་ཡེ་ཤེས་ལ་མཐོ་དམན་མེད་དེ། འཁོར་བ་འགྲོ་བ་གསུམ་ནི་མཐོ་རིས་དང་ངན་འགྲོ་དང་བར་དོ་གསུམ་ཡིན་ལ་ལམ་སྔགས་དང་བསྒོམ་པ་དང་སྒོམ་པ་པོ་ཞེས་བྱ་བ་དང་འབྲས་བུ་ཆོས་ཀྱི་དབྱིངས་མངོན་དུ་གྱུར་པ་ཞེས་བྱ་བ་གསུམ་མཐོ་དམན་མེད་པར་རྟོགས་པ་ཡིན་ནོ། ། འོད་དཔག་ཏུ་མེད་པའི་བྱང་ཆུབ་ཀྱི་སེམས་སོ་སོར་རྟོག་པའི་ཡེ་ཤེས་ནི་ཀུན་རྫོབ་འཇིག་རྟེན་པ་ཡང་ཡོད་དེ། ཀུན་རྫོབ་ཏུ་ཤེས་བྱ་ཇི་སྙེད་པ་ཐམས་ཅད་ཀྱང་མཁྱེན་ལ་དོན་དམ་པར་དཔྱད་ན་ཀུན་རྫོབ་རང་བཞིན་མེད་པའི་ཤེས་བྱ་ཇི་ལྟ་བའང་ཐུགས་སུ་ཆུད་པ་སྟེ། ཇི་ལྟ་བ་དང་ཇི་སྙེད་པ་ཐམས་ཅད་སོ་སོར་རྟོག་པ་ཡིན་ནོ་ཞེས་བྱ་བའི་དོན་ཏོ། ། བཅོམ་ལྡན་འདས་དོན་ཡོད་གྲུབ་པའི་བྱང་ཆུབ་ཀྱི་སེམས་ནི་བྱ་བ་གྲུབ་པའི་ཡེ་ཤེས་ཀྱིས་གཞན་དོན་མཛད་པའི་ཚུལ་མ་སྐྱེས་པ་ནི་ཐོག་མར་སྐྱེ་བ་མེད་པ། མི་དམིགས་པ་ནི་བར་དུ་གནས་པ་མེད་པ། མི་ཕྱེད་པ་ནི་མཐར་འགག་པ་མེད་པ། དེའི་དཔེ་ནི་ནམ་མཁའ་ལྟ་བུར་རྟོགས་པར་དཀའ་བས་ཟབ་པ་རྣམ་པར་རྟོག་པ་མེད་པས་ཞི་བའི་ཚུལ་གྱིས་སེམས་ཅན་གྱི་དོན་བྱེད་པའོ། ། ཡུམ་རྣམས་ཀྱི་བྱང་ཆུབ་ཀྱི་སེམས་ཀྱི་རྣལ་འབྱོར་པས་ལམ་བསྒྲུབ་པའི་བསྒོམ་ཚུལ་སྟོན་པ་སྟེ། དེ་ལ་ཐོག་མར་བདག་མེད་མས་སྣང་བ་སྔོན་དུ་སོང་བའི་སྟོང་པས་ཟུང་དུ་འཇུག་པ་བསྒོམ་པ་ནི་སྒྱུ་མ་ཇི་ལྟར་ཞེས་བྱ་བ་ལ་སོགས་པ་ནི་སྣང་བ་སྒྱུ་མ་དང་མེ་ལོང་གི་གཟུགས་བརྙན་ལྟ་བུ་ནམ་མཁའ་ལྟར་རང་བཞིན་མེད་པར་བྱས་ལ། བདེ་བ་ཇི་ལྟར་ནི་ཟུང་འཇུག་སྟེ་དེས་དངོས་པོ་ཐམས་ཅད་བསྒོམ་མོ། ། མཱ་མ་ཀཱིའི་བྱང་ཆུབ་ཀྱི་སེམས་ཀྱིས་སྟོང་པ་སྔོན་དུ་སོང་བའི་སྣང་བས་ཟུང་འཇུག་ཏུ་བསྒོམ་པ་སྟེ། སྟོང་ཉིད་དྲི་མེད་ཅེས་བྱ་བ་ཆོས་ཐམས་ཅད་ཅི་ཡང་མེད་པ་ལས་རྨི་ལམ་དང་སྒྱུ་མ་ལྟ་བུའི་སྣང་བ་སྣ་ཚོགས་འབྱུང་ཡང་སྣང་ལ་རང་བཞིན་མེད་པས་ཉམས་སུ་བླངས་ཏེ་ཇི་སྲིད་དུ་ཐ་མལ་གྱི་རྣམ་རྟོག་མ་ཞིག་གི་བར་དུ་བསྒོམ་མོ། ། སངས་རྒྱས་སྤྱན་གྱི་བྱང་ཆུབ་ཀྱི་སེམས་ཀྱིས་སྲིད་ཞི་མཉམ་པས་ལམ་གྱི་ཟུང་འཇུག་ཏུ་བསྒོམ་པ་སྟེ། སྲིད་མེད་ཅེས་པ་ལ་སོགས་པ་ནི་ངོ་བོ་ཉིད་ཀྱིས་སྲིད་པ་མ་གྲུབ་པས་ན་སྲིད་མེད་སྲིད་པ་ལ་ལྟོས་ནས་ཞི་བའང་མ་གྲུབ་པས་མྱ་ངན་ལས་འདས་པ་མེད་དེ། དེ་ལྟར་སྲིད་ཞི་མཉམ་པའི་ལམ་ཟུང་འཇུག་ནི་བདེ་ཆེན་རྡོ་རྗེ་ཞེས་བྱ་བ་སྟེ་དེ་བསྒོམ་པར་བྱ་བའོ། ། གོས་དཀར་མོའི་བྱང་ཆུབ་ཀྱི་སེམས་ཀྱིས་དམྀགས་མེད་དང་བརྗོད་བྲལ་གྱི་སྒོ་ནས་ཟུང་འཇུག་བསྒོམ་པ་ནི་སྔགས་དང་ཡི་གེ་སྤངས་ཞེས་བྱ་བ་ནི་ངག་ཏུ་བརྗོད་པའི་ཡུལ་ལས་འདས་པའོ། ། སེམས་མེད་ཐིག་ལེ་མེད་ཅེས་བྱ་བ་ནི་དམིགས་པར་བྱ་བ་བསྒོམས་པའི་ཡུལ་ལས་འདས་པའོ། ། དེ་ལྟར་ན་ཇི་ལྟར་བརྗོད་ཀྱང་མིང་དུ་འགྲོ་ལ་མིང་ལའང་འཛིན་པ་སྐྱེ། ཇི་ལྟར་བསྒོམས་ཀྱང་འཛིན་པར་འགྲོ་བས་ན་དམིགས་པ་གང་ཡང་མེད་དེ། དེ་ལྟར་ན་སྤང་བྱ་དང་གཉེན་པོ་གཉིས་ཀྱིས་བྲི་བ་དང་གང་བ་མེད་པར་བསྒོམ་མོ། ། སྒྲོལ་མའི་བྱང་ཆུབ་ཀྱི་སེམས་ཀྱིས་སྒྱུ་མ་ལ་བློ་སྦྱངས་ལ་སྟོང་པའི་རྒྱས་གདབ་སྟེ་ཟུང་འཇུག་ཏུ་བསྒོམ་པ་ནི། དངོས་པོ་ཐམས་ཅད་མེ་ལོང་གི་གཟུགས་བརྙན་བཞིན་དུ་བསྒོམ་པ་ནི་གཟུགས་བརྙན་རང་བཞིན་ཞེས་བྱའོ། ། དེ་ལྟར་སྒྱུ་མ་ལ་བློ་འབྱོངས་ནས་དེ་རྣམས་རང་བཞིན་མེད་པར་བསྒོམ་པ་ནི་སྟོང་ཉིད་དྲི་མེད་ཅེས་བྱ་བའོ། ། དེ་ལྟར་ན་སྣང་ལ་རང་བཞིན་མེད་པ་ནི་ཆོས་ཐམས་ཅད་ལ་བསོད་ནམས་དང་སྡིག་པའི་རེ་དྭོགས་དང་བྲལ་བའོ་ཞེས་བྱ་བར་བསྒོམ་པར་བྱའོ། ། འཁོར་ཐམས་ཅད་ཀྱི་བྱང་ཆུབ་ཀྱི་སེམས་ནི་ཇི་ལྟར་ཆུ་ནང་ཞེས་བྱ་བ་ལ་སོགས་པ་སྟེ། སྣོད་བཅུད་དང་འཁོར་འདས་ཀྱི་ཆོས་ཐམས་ཅད་རྟེན་དང་བརྟེན་པའི་དཀྱིལ་འཁོར་གྱི་རྣམ་པ་ལས་མ་འདས་པར་བསྒོམ་པ་དེ་ཡང་སྣང་ལ་རང་བཞིན་མེད་པ་ཆུ་ནང་གི་ཟླ་བ་ལྟར་བདེན་པ་དང་བརྫུན་པ་ལས་གྲོལ་བར་བསྒོམ་མོ་ཞེས་བྱ་བའི་དོན་ཏོ